陳安止遷居三首  其一
作者：郭祥正
朝代：宋

paragraphs: 陳子勇於退，退無十椽屋。
鄰家頗好事，借宅並山隩。
堂廡稍寛靜，垣墻亦新築。
春渠漲朝雨，涓涓潄寒玉。
呼童種瓜果，教僕洗松竹。
身雖在城郭，志實寓磎谷。
誦持方廣經，一餐止蔬粟。
所喜遠羶腥，佛事要清肅。
弗學陶長官，持盃媚秋菊。
弗學屈大夫，含悲葬魚腹。
唯慕金粟老，不二常具足。
若許浪士遊，時時跨黄犢。